google/wiki40b huggingface dataset:
Gabriel de Jesus Cuadra Holmann

Bakgrunn

Holmann har cerebral parese, og begynte med friidrett fordi hans søster drev med det.
Norgesmesterskapet i poker

Norgesmesterskapet i poker ble arrangert første gang i 2002. 
Arrangører har siden starten vært Frode Fagerli og Poker Events AS. Antallet deltagere i Main Event økte fra 89 spillere i 2002 til 1 268 deltakere i Dublin i 2016. I de første årene ble mesterskapet arrangert i Norge, men flyttet i 2006 til Sverige. Siden 2012 har poker NM vært avholdt i Dublin, Irland.
Fra og med 2015 har det blitt arrangert to norgesmesterskap i poker. NM fortsatte i utlandet, avholdt i løpet av våren. I tillegg arrangeres det et Norgesmesterskap i Norge, i løpet av høsten.
Det mesterskapet som gjennomføres i Norge, er et initiativ satt i gang av Kulturdepartementet for å tilby norske pokerspillere muligheten til å konkurrere på norsk jord. Det er en del av endringen i loven fra 1. januar 2015. Da ble poker lovlig å spille hjemme med maks 10 spillere for maks 1 000 kr hver. I tillegg ble det lov å arrangere et Norgesmesterskap i poker bestående av tre forskjellige turneringsformer og fem regionale kvalifiseringer.
Lotteritilsynet ga Blodkreftforeningen tillatelse til å gjennomføre årlige norgesmesterskap i turneringspoker i perioden 2015 – 2017. Global Poker Tours Ltd. (GPTL) var autorisert som entreprenør, og arrangerte NM i turneringspoker på vegne av Blodkreftforeningen. 
Arrangementet på Gardermoen i 2015 vant pris som Beste turnering i Europa. Verdensrekorden for et lukket nasjonalt mesterskap ble satt under NM i Norge både i 2015 med 1 984 deltagere og i 2016 med 2 123 deltagere i Main Event.
Fra 2018 til 2020 er det Gynkreftforeningen, med entreprenøren Adlers Gate AS og partypokerLIVE som har lisens til å arrangere Norgesmesterskapet i poker. De samarbeider med Norsk Pokerforbund og Lotteritilsynet på alle områder rundt NM i Norge. 
Det er Thomas Udness som har stått bak arrangementene på norsk jord, både for Blodkreftforeningen fra 2015-2017 og Gynkreftforeningen fra 2018-2020. Udness er eier av Adlers Gate AS.
Styrelsen for Universiteter og Internationalisering

Styrelsen for Universiteter og Internationalisering er et dansk direktorat under Ministeriet for Forskning, Innovation og Videregående Uddannelser som ble opprettet i 2011 gjennom en sammenslåing av den universitetspolitiske delen av Universitets- og Bygningsstyrelsen og hele Styrelsen for International Uddannelse. Direktoratet holder til i Bredgade i det indre København.
Direktoratet arbeider for å skape de beste rammer for universitetssektoren for derigjennom å sikre mere og bedre viten i og for Danmark. Viten i form av forskning, utdannelse, videnspredning og myndighetsbetjening. Samtidig søker direktoratet å bidra til å styrke Danmarks posisjon i det globale samfunn ved å fremme utdannelsenes internasjonalisering, interkulturell forståelse, integrasjon og globalt utsyn.
Polyzonus

Utseende

Middelsstore, slanke og langbeinte, mørke, metalliske fargede trebukker, ofte med gulaktige flekker eller bånd på dekkvingene. Hodet er noe snuteformet forlenget. Antennene er omtrent så lange som kroppen. Pronotum er rundet uten tenner på sidene. Dekkvingene er nesten jevnbrede. Bakbeina er særlig lange, lårene lite fortykket i spissen.

Levevis

Larvene utvikler seg i ved av løvtrær.

Utbredelse

Slekten er vidt utbredt i Sørøst-Asia, fra India i vest til Timor i øst.
Bowls under samveldelekene 1986

Bowls under samveldelekene 1986. Bowls var en av flere sporter under de trettende samveldelekene som ble arrangert i Edinburgh i Skottland i perioden 24. juli til 2. august 1986. Det var tolvte gangen som bowls var med på programmet i Samveldelekene. I lekene i 1986 ble det konkurrert i seks øvelser i bowls, single, par og firer for menn og det samme for kvinner. Det var andre gangen damer deltok i bowls i samveldelekene. Wales ble beste nasjon med to gullmedaljer.
Visitor (album)

Visitor er et musikkalbum med Dadafon fra 2002. Albumet lå én uke på VG-lista i 2003 og endte med 37.-plass.
Marokkos Grand Prix

Marokkos Grand Prix var et Formel 1-løp som ble arrangert på Ain Diab-banen i 1958, første og eneste gang. Løpet ble vunnet av britiske Stirling Moss.
Statens Husindustriskole

Statens Husindustriskole ble etablert i 1921 på Ytre Arna, den gang i Haus kommune, og var landets første i sitt slag. Skolen ble opprettet for å utdanne folk fra bygdene til småindustriell virksomhet. Skolen tok imot elever fra hele landet til fem måneders kurs i tre- og metallarbeid med 2 kurs i året. Fem måneder ble for lite og alt i 1923 gikk en over til 8 måneders kurs. Skolen ble drevet som internat. Frem til 1933 var den lagt under Kirke- og undervisningsdepartementet, deretter under Landbruksdepartementet . I 1953 ble det innført mulighet til å avlegge svenneprøver ved skolen. Bygningene brant 1964, og undervisningen ble aldri gjenopptatt. Skoletomten ble overdratt til Hordaland fylke, som oppførte Arna Yrkesskule - senere Arna vidaregåande skule.
Luis Guzmán

Karriere

Guzmán har vært med i bransjen i over 30 år, og er først og fremst kjent for å være en karakterskuespiller. Han fikk sine første roller i større filmer på 80-tallet, da han var med i filmer som Crocodile Dundee II (1988), Black Rain (1988) og Family Business (1989). Gjennombruddet hans kom i 1993 da han spilte en viktig rolle i kriminalfilmen Carlito's Way med Al Pacino og Sean Penn. Han medvirket også i filmer som Boogie Nights (1997), Snake Eyes (1998) og Magnolia (1999) på 90-tallet.
Etter årtusenskiftet fikk han oftere og oftere roller i relativt store filmer. Han spilte i den Oscar-vinnende dramafilmen Traffic (2000) med Michael Douglas og Benicio Del Toro. To år senere spilte han Jacopo, den trofaste hjelperen til hovedrollen Edmond, i Greven av Monte Cristo (2002). Han var også med i komedien Punch-Drunk Love med Adam Sandler samme år.
I 2003 medvirket han i Dum og dummere: Da Harry møtte Lloyd, den medieslaktede oppfølgeren til Dum og dummere (1994). Han var med i nok en Adam Sandler-film, Anger Management (2003), hvor også Jack Nicholson var med. Han spilte deretter i filmer som Lemony Snicket's A Series of Unfortunate Events (2004), Waiting... (2005), Carlito's Way: Rise to Power (2005), School for Scoundrels (2006), Rogue Assassin (2007), Yes Man (2008), Fighting (2009) og Arthur (2011).
I 2012 spilte han en av hovedrollene i fantasyfilmen Journey 2: The Mysterious Island med Josh Hutcherson, Dwayne Johnson, Michael Caine og Vanessa Hudgens.
Paul Löbe

Politisk virke

Han ble medlem av det sosialdemokratiske partiet i 1895. Fra 1904 til 1919 var han medlem av bystyret i Breslau, og fra 1915 til 1920 provinsiallanddagen i Schlesien. I juni 1919 ble han visepresident for Riksdagen. Han var medlem av den tyske Riksdagen fra 1920 til 1933, og var riksdagspresident fra 1920 til 1924 og fra 1925 til 1932. Deretter var han visepresident frem til 1933. Han var også prøyssisk statsråd fra 1921. Han var medlem av det parlamentariske råd fra 1948 og fra 1949 til 1953 var han medlem av Forbundsdagen, som representant for Berlin uten stemmerett. I den første legislaturperioden var han Forbundsdagens alderspresident (eldste medlem). Han er den tidligst fødte personen som har vært medlem av Forbundsdagen.
På 1920-tallet engasjerte Löbe seg for den paneuropeiske idéen sammen med bl.a. Aristide Briand og Konrad Adenauer. Löbe var president for Den paneuropeiske unionen i Tyskland. Han var også medlem av Reichsbanner Schwarz-Rot-Gold. På grunn av sin opposisjonelle holdning ble han fengslet av nasjonalsosialistene flere ganger, og satt bl.a. i konsentrasjonsleir. Etter krigen deltok han i arbeidet med å bygge opp igjen SPD, og avviste på det sterkeste tvangssammenslåingen av SPD og KPD i den sovjetiske okkupasjonssonen. Han avsluttet derfor samarbeidet med SPD i Øst-Berlin for isteden å bygge opp partiet i Vest-Berlin. Han var også president for Europabevegelsen i Tyskland. Löbe engasjerte seg også for ofrene for fordrivelsen fra østområdene, og gikk sterkt inn for et samlet Tyskland.
Etter Friedrich Eberts død i 1925 takket Löbe nei til å bli nominert som SPDs presidentkandidat ved det nye presidentvalget, fordi han mente hans plass var i parlamentet.

Æresbevisninger

Löbe mottok i 1951 storkorset av Tysklands fortjenstorden, og ble i 1955 utnevnt til æresborger av Berlin. Han mottok også Bund der Vertriebenens høyeste utmerkelse, og i 1960 tildelte Berlins senat ham Ernst Reuter-plaketten. Et tilbygg til Riksdagsbygningen i Berlin kalt Paul-Löbe-Haus, er oppkalt etter ham.
DS «Oslo»

Historie

DS «Oslo» ble overlevert i oktober 1929, og ble satt inn i kystruten mellom Oslo og Bergen sammen med skip fra Det Stavangerske Dampskibsselskab (DSD). I januar 1948 leide Det Nordenfjeldske Dampskibsselskab (NFDS) inn DS «Oslo» som erstatning for rederiets hurtigruteskip DS «Kong Harald» som var på verksted for oppgradering og modernisering. DS «Oslo» seilte i hurtigruten fram til juni i 1948, da DS «Kong Harald» kom tilbake fra verkstedoppholdet. Etter dette ble DS «Oslo» levert tilbake til Arendals Dampskibsselskab og satt inn igjen i kystruten Oslo – Bergen. Kystruten fikk etterhvert konkurranse fra jernbane og veitrafikk, og høsten 1958 ble DS «Oslo» tatt ut av ruten. I mai 1959 ble skipet solgt til det greske rederiet Epirotiki Steamship Navigation Company i Pireus for 21 000 britiske pund, og omdøpt «Aegus». Skipet ble satt inn i rutetrafikk mellom Pireus og øyene i Egeerhavet. I 1961 kjøpte Ionian Steamship Company (også fra Pireus) «Aegus» og døpte henne om til «Kefallinia». Ved Ambelaika utenfor Pireus brøt det 15. mai 1968 ut brann ombord under forberedelser til sommersesongen. «Kefallinia» sank på grunt vann og ble kondemnert. Noen år senere ble vraket hevet og hugget opp.

Skipet

DS «Oslo» var bygd som et kombinert passasjer- og lasteskip (kystruteskip). Ved levering var tonnasjen 881 bruttoregistertonn og 474 nettoregistertonn. Hovedmaskinen var en kullfyrt dobbel compound dampmaskin med Lentz ventilsystem. Oppgitt ytelse var 1 350 ihk (indikerte hestekrefter), noe som ga en toppfart på 14,5 knop. I 1949/1950 ble hovedmaskinen ombygd til oljefyring ved Drammen Slip & Verksted. DS «Oslo» var sertifisert for 600 passasjerer i innaskjærsfart, og hadde 1. plass (1. klasse) plassert akter med 104 køyeplasser. 2. plass hadde 51 køyeplasser, og var plassert forut.
KNM «Maursund»

Ombygging

Ombyggingen omfattet å «modernisere» halve fartøyene, det vil si at bunn og tanker samt skrog var det samme som før, men nytt styrhus og innredning, baugport, hekkport, og luker ble nybygd. Den forrige konstruksjonen innebar at styrehus/overbygg var plassert på styrbord side av fartøyet, og dekket var åpent uten noen form for tak, noe som ofte ble ansett som et problem i dårlig vær. Dette ble senere ansett som foreldet løsning for ferger/charterbåter i kortere fartsområder. Det ble trangt for mannskap og eventuelt «passasjerer/kunder» i slike fartøyer. Istedenfor ble det bygget et solid overbygg av aluminium i akterkant av fartøyet, og luker av aluminium ble lagt fremover over kjøredekket som tak for eventuell last og kjøretøyer. Det ble også foretatt forlengelse av fartøyene slik at overbygget gikk overett med stabiliseringen eller trimmen på fartøyets kjøl og «oppførsel» i ulik sjø, og ikke minst mer plass. Fartøyet fikk også påmontert utstyr til å forsyne andre fartøyer eller stasjoner med ulike former for flytende medier, som olje, spillolje, diesel, separert diesel, ferskvann og avløpsvann.

Militær fart

KNM «Maursund» fungerte hovedsakelig som forsyningsfartøy og støttefartøy i Sjøforsvaret. Med gasstett konstruksjon som også var vernet mot radioaktiv stråling, ble hun ansett for å være en flytende bunker. Fartøyet kunne frakte opp i mot syv Leopard 1 stridsvogner på kjøredekk med personell eller annet kjøretøy med personell, eller en infanteritropp (ca. 40 mann) med utstyr i banjere. Flerfunksjonelt sett kunne fartøyet også brukes som minefartøy. Fartøyet var bestykket med tre 20 mm Rheinmetall luftvernkanoner og kunne dermed i noen grad forsvare seg mot flyangrep i fjorder, hvor hun ofte opererte. Ofte ble marinejegere og andre spesialstyrker i kompanier øvd i bruk av landgangsfartøy i forskjellige operasjoner, fordi disse fartøyene gav tilgang til vanskelig terreng og i situasjoner hvor fly og andre transportmiddel var uaktuelle.

Sivil fart

Fartøyet fungerer i dag som flerbruksbåt i sivil bruk. Det ble blant annet påmontert en 120 tonns dekkskran forut på bakken for å gi fartøyet større funksjonalitet som flerbruksbåt innen ulike felt hvor løfteoperasjoner må foretas. Hun har bidratt i en rekke ulike frakteoperasjoner både for anleggsbransjen og Forsvaret, samt etter avtale siden oppkjøp fra Sjøforsvaret, om å fortsette å frakte reinsdyr for samer til og fra beite på forskjellige øyer i Finnmark og Troms. Fartøyet egner seg også som beredskapsbåt innen oljevern; hun ble satt inn i oljevernberedskap for strandsonen under prøveboringen i Snøhvitfeltet utenfor Hammerfest i 2005. Det viste seg da at fartøyet sammen med sine søsterskip fungerte godt innen oljevern, og har derfor fått flere beredskapsoppgaver langs norskekysten i senere tid.
Fartøyet gjennomgikk i 2009 oppklassing til europeisk fart, dette for å kunne bistå som forsyningsfartøy hovedsakelig for Forsvaret, men også for andre kunder til Svalbard og Jan Mayen.
The Vot Click

The Vot Click er en musikk-EP med Warlocks, utgitt i 1996.
Den norske Nobelkomite

Komiteens medlemmer

Medlemmene velges av Stortinget for en seks-årsperiode og tre varamedlemmer velges for en tre-årsperiode, med mulighet for gjenvalg. 
Tidligere kunne regjeringsmedlemmer også være medlemmer av komiteen. I periodene 1898–1902 (Johannes Steen), 1907–1908 (Jørgen Løvland) og 1925–1926, 1928–1931 og 1933–1935 (Johan Ludwig Mowinckel) var disse også sittende statsminister samtidig som medlem av Nobelkomiteen. Stortinget bestemte 24. juni 1937 at regjeringsmedlemmer ikke kan være medlem av Nobelkomiteen. Fra 1978 ble det praksis at stortingsrepresentanter ikke velges inn i komiteen.
I 2017 var Carl I. Hagen kandidat til en av de faste plassene i samtidig som han var vararepresentant til Stortinget. Hagen ga offentlig ga uttrykk for at han ønsket seg vervet. Ved avstemning i Stortinget 8. desember 2017 fikk Hagen 16 stemmer, mens Berit Reiss-Andersen fikk 86 stemmer og ble gjenvalgt. I 2018 valgte Frps stortingsgruppe i stedet å fremme Asle Toje som nytt medlem i komiteen, som siden ble valgt inn i komiteen.

I populærkulturen

I Klassekampens tegneserie Nobelkomiteen, som er politisk satire, er tidligere ledere Thorbjørn Jagland «en åpenbar inspirasjonskilde til karakteren Torleif Stueland».
Østlig markmåler

Utseende

En middelsstor, slank, lyst gråbrun måler. Hannens vingespenn er 25 – 29 mm, hunnen har ganske korte vinger. Hannens forvinger har et avlangt, mørkt merke i midten, et mørkebrunt merke nær spissen og et bredt, rødbrunt tverrbånd nær ytterkanten. Bakvingene er bleke med et utydelig tverrbånd i midten. Hunnens vinger er tilspissede og betydelig kortere enn kroppen, med en mørk tverrstripe. Larven er gråbrun med fine lengdestriper.

Levevis

Larvene lever på osp, selje og bjørk. Hannene flyr i juni – juli, mens hunnene bare kan krype omkring. Denne arten lever i nordlige (boreale) løv- og blandingsskoger.

Utbredelse

Arten finnes fra det østlige Skandinavia østover til Stillehavet, og i Nord-Amerika fra Alaska østover til Newfoundland og sør til Colorado. I Norge er den bare funnet lengst i øst, i Hedmark (Hamar, Elverum og Trysil) og Oppland (Søndre Land).
Xanthopan morgani

Darwins prediksjon

En orkide med den til da lengste nektarsporen, over 30 cm, ble oppdaget på Madagaskar og levende eksemplarer ble brakt til England i 1850-åra. Angraecum sesquipedale blomstret i England i 1859. Charles Darwin fikk tilsendt eksemplarer og i sin bok om pollinering av orkideer kommer han med sin berømte forutsigelse om at det må finnes en nattsvermer med sugesnabel på innpå en fot (30 cm). Noe slikt insekt var da ikke kjent og Darwin fikk mye kritikk særlig fra entomologer for denne påstanden.
Darwin fikk imidlertid støtte fra medoppdageren av evolusjon ved naturlig utvalg, Alfred Russel Wallace som selv var en framstående insektsamler. Wallace sa at han hadde målt sugesnabler hos svermere av slekten Macrosila (=Xanthopan) i Fastlands-Afrika som bare manglet få tommer på å være lange nok. Wallace skrev: «At en slik møll eksisterer på Madagaskar kan man sikkert forutsi; og naturhistorikere som besøker den øya burde lete etter den med like stor selvsikkerhet som astronomer lette etter planeten Neptun, – og de vil lykkes like godt!». Den arten Wallace henviste til i Afrika het Macrosila morgani, senere Xanthopan morgani.
I 1903 ble den forutsagte nattsvermeren funnet på Madagaskar av W. Rotschild og K. Jordan og gitt underartsnavnet praedicta. Xanthopan morganii praedicta har en sugesnabel som er tilstrekkelig lang til å nå nektaren i A. sesquipedale. Disse ekstreme lengdene på nektarspore og sugesnabel antas å ha oppstått gjennom koevolusjon. Denne gjensidige tilpasningen sikrer planten god pollinering og insektet en eksklusiv matkilde.
Mimophaeopate

Utbredelse

Arten er bare kjent fra Assam.
Søndre Østerdalen

Søndre Østerdalen var en valgkrets i Hedemarkens amt ved stortingsvalgene fra 1906 til 1918. Ved disse stortingsvalgene praktiserte man en valgordning med direkte flertallsvalg i enmannskretser. Søndre Østerdalen valgte således én representant og én personlig vararepresentant.
Valgkretsen Søndre Østerdalen bestod av herredene Elverum, Åmot, Trysil og Stor-Elvdalen med rundt 23 000 innbyggere og 11 000 stemmeberettigede etter innføringen av kvinnelig stemmerett.
Tromsø kunstforening

Tromsø kunstforening ble stiftet i 1877, og har drevet kontinuerlig siden 1924, noe som gjør den til en av Tromsøs eldste kulturinstitusjoner. 
Tromsø Kunstforening er et sentral visningssted for kunst i Nord-Norge, og legger vekt på nyere og eksperimentell samtidskunst i sitt program. I utstillinger og prosjekter arbeider kunstforeningen både med internasjonale kunstnere og med fokus på kunstnere og temaer spesielt knyttet til nordområdene. Blant kunstnerne som har stilt ut i Tromsø Kunstforening er A K Dolven, Andres Serrano, Per Enoksen, Åsa Sonjasdotter, Olga og Alexander Florensky, Sven Påhlsson, Jesper Just, Carl Michael von Hausswolff, Annika Larsson og Geir Jenssen. I tillegg til utstillinger legger kunstforeningen stor vekt på undervisning og formidling til ulike grupper. Seminarer, debatter, foredrag og omvisninger arrangeres jevnlig. Hvert år besøkes kunstforeningen av flere tusen barn og unge i regi av Den kulturelle skolesekken.
Kunstforeningen har siden 1981 holdt til i Tromsø museums  gamle bygg fra 1894 – tegnet av arkitekt Lars Solberg. Den ligger mellom Fylkeshuset, Mack bryggeri og Polaria. Utstillingsarealet er om lag 450 m².

PolArt

PolArt er et eksempel på et  gjentagende prosjekt knyttet til nordområdene. I samarbeid med forskningsnettverket Arctos og Troms fylkeskommune inviterer kunstforeningen hvert år kunstnere til å delta i et tredelt prosjekt, som består av deltakelse på et forskningstokt med skip i nordishavet, et opphold ved Troms fylkeskommunes gjesteatelier og deltakelse i en gruppeutstilling i Tromsø Kunstforening. Prosjektet har pågått siden 2007, og har som mål å skape nye forbindelser mellom kunst og naturvitenskapelig forskning.

Organisering

Tromsø Kunstforening er en medlemsbasert organisasjon. Dens øverste organ er generalforsamlingen, som velger kunstforeningens styre. Styret ansetter kunstforeningens intendant (leder). Intendanten er ansvarlig for kunstforeningens daglige drift og kunstneriske program. Kunstforeningen drives med offentlige og private midler, med Tromsø kommune som viktigste samarbeidspartner. Styreleder ved Tromsø Kunstforening er Nadia Thraning, i 2014 tok Leif Magne Tangen over som intendant etter Svein Ingvoll Pedersen.
Folsom-demningen

Folsom-demningen  er en demning med vannkraftverk (tradisjonelt elvekraftverk) i Sacramento County, i delstaten California i USA. Anlegget ligger ved American River, den nest sørligste sideelven til Sacramento River, øst for byen Sacramento. Kraftverket har en installert produksjonskapasitet på 199 MW, fordelt på tre turbiner. 
Utbyggingen skjedde 1948–1955, og erstattet en eldre dam fra 1893 som hadde forsynt Sacramento by med elektrisitet. Demnignen er inntil 430 meter lang og 103 meter høy.
Wolfgang Stroothenke

Bakgrunn

Stroothenke gikk ved Lessing-Gymnasium i Berlin-Wedding. Han studerte protestantisk teologi ved Friedrich-Wilhelms-Universität i med særlig tyngdepunkt innen praktisk teologi og kirkelig diakoni. Han var medlem av det tysk-nasjonale studenterforbund og holdt foredrag i studentgrupper. Han forfattet åndelige dikt.

Teolog, rasehygieniker

På grunnlag av en teologisk og samtidig filosofisk dissertasjon ble han den 18. oktober 1939 promovert til doktor i teologi. I 1939 begynte han som medarbeider for Institut zur Erforschung und Beseitigung des jüdischen Einflusses auf das deutsche kirchliche Leben («Instituttet for utforskning av og unnaryddingen av den jødiske innflytelse på det tyske kirkelige liv 
Stroothenkes dissertasjon Erbpflege und Christentum ble utgitt med forord skrevet av rasehygienikeren  Fritz Lenz. Bokutgaven ble i 1941 oppført på Vatikanets Index over forbudte bøker. Ifølge en rapport fra den tyske ambassade ved Den hellige Stol var begrunnelsen verkets Vatikanets strikte avvisning av eutanasi og sterilisering. I boken hadde Stroothenke blant annet henvist til Martin Luther for å styrke de nazistiske holdninger til avliving av «livsuverdig liv» (eutanasiprogrammet Aktion T4). Han gjengav Luthers møte med et tolvårig åndssvakt barn, og at Luther var av den mening at det beste ville være å drukne det. «Slike vesen er bare et stykke kjøtt og har ingen riktig sjel».

Annen verdenskrig

Wolfgang Stroothenke var sommeren 1940, da hans bok ble offentliggjort, underoffiser i reserven i  Frankrike.
Han ble løytnant, senere Oberleutnant adjutant) i luftvernartilleriet. I 1942 giftet han seg med Elisabeth Preuß (senere dr. med.) i Erlangen og de fikk to døtre. Den 29. april eller 9. mai 1945 omkom han i kampene i Ihlenfeld ved Neubrandenburg.

Svartelistet

I tillegg til den katolske svartelistingen fra 1941, ble han også svartelistet i Øst-Tyskland. I DDR ble Erbpflege und Christentum i 1952 satt på folkedannelsesministeriets Liste der auszusondernden Literatur, en sensurliste.
Christiania Lacrosse

Norgesmesterskap 2019

Både herre og damelaget til Christiania Lacrosse ble kvalifisert til Norgesmesterskapet 2019. Damene ble for andre år på rad norgesmestere, mens herrelaget fikk bronse.

Seriespill 2018/2019

Både dame- og herrelaget ble kvalifisert for seriespill i Eliteserien i sesongen 2018/2019. I seriespillet vil de møte de tre andre lagene i Eliteserien i to runder, en på høsten og en på våren. Damene ble seriemestere i Eliteserien 2018/2019 mens herrene kom på tredje plass. Dame- og herrelaget ble kvalifisert for Norgesmesterskapet den sesongen.

Norgesmesterskap 2018

Både herre og damelaget til Christiania Lacrosse ble kvalifisert til NM 2018. Damene ble norgesmestere, mens herrelaget ble slått ut i kvartfinalen.

Stavanger Open 2017

Christiania Lacrosse deltok i sin første turnering høsten 2017. Turneringen Stavanger Open hadde ti deltakende herrelag og ti deltakende damelag . Christiana Lacrosse herrer vant turneringen etter å ha spilt 4-2 i finalen mot UiSI Hawks. Christiania Lacrosse damer vant turneringen på damesiden.